মতিন রহমান চলচ্চিত্রকার আজিজুর রহমানের সহকারী হিসেবে বাংলা চলচ্চিত্রে পদার্পণ করেন। আজিজুর রহমানের সহকারী হিসেবে তিনি অশিক্ষিত (১৯৭৮), মাটির ঘর (১৯৭৯), ছুটির ঘণ্টা (১৯৮০) এবং মহানগর (১৯৮১) চলচ্চিত্রে কাজ করেন। ১৯৮২ সালে নির্মিত লাল কাজল পরিচালক হিসেবে তার প্রথম চলচ্চিত্র। এরপর নির্মাণ করেন "চিৎকার", "স্বর্গ নরক", "স্নেহের বাঁধন", "জীবন ধারা"। ১৯৮৯ সালে পরিচালনা করেন পাকিস্তানের ইকবাল কাশ্মীরীর একটি গল্প থেকে অনুপ্রাণিত হয়ে সাংবাদিক ও চলচ্চিত্রকার আহমদ জামান চৌধুরীর লেখা কাহিনী নিয়ে "রাঙা ভাবী" এবং ময়মনসিংহ গীতিকার লোককাহিনী অবলম্বনে "বীরাঙ্গনা সখিনা"। ১৯৯২ সালে পরিচালনা করেন "অন্ধ বিশ্বাস"। এই ছায়াছবিতে তার যার সহকারী হিসেবে চলচ্চিত্রে আসা সেই আজিজুর রহমান তার সহকারী পরিচালক হিসেবে কাজ করেন। এই চলচ্চিত্র পরিচালনার জন্য তিনি শ্রেষ্ঠ পরিচালক বিভাগে জাতীয় চলচ্চিত্র পুরস্কার অর্জন করেন। পরবর্তীতে তিনি নির্মাণ করেন সালমান শাহ ও শাবনূর জুটিকে নিয়ে "তোমাকে চাই" (১৯৯৬), "মন মানে না", রিয়াজ, শাকিল খান ও শাবনূর অভিনীত "বিয়ের ফুল" (১৯৯৯) ও "নারীর মন" (২০০০), রিয়াজ, শাবনূর, ও ফেরদৌস আহমেদ অভিনীত "এ মন চায় যে...!" (২০০০), রিয়াজ ও শাবনূর অভিনীত "মাটির ফুল" (২০০৩) ও "মহব্বত জিন্দাবাদ"। ২০০৪ সালে রিয়াজ ও শ্রাবন্তিকে নিয়ে নির্মাণ করেন কমেডি ধাঁচের রং নাম্বার। ২০০৫ সালে নির্মাণ করেন জাতীয় কবি কাজী নজরুল ইসলাম রচিত গল্প অবলম্বনে রাক্ষুসী। এতে প্রধান চরিত্রে অভিনয় করেন রোজিনা ও ফেরদৌস আহমেদ। ২০০৮ সালে পরিচালনা করেন "তোমাকেই খুঁজছি"।

চলচ্চিত্র পরিচালনার পাশাপাশি তিনি চলচ্চিত্রে অভিনয়ও করেছেন। তিনি প্রথম আজিজুর রহমান পরিচালিত "অতিথি" চলচ্চিত্রে কাজী চরিত্রে অভিনয় করেন। এছাড়া তিনি তার নিজের পরিচালিত "স্নেহের বাঁধন" চলচ্চিত্রে শাবানার স্বামী চরিত্রে অভিনয় করেন। পরবর্তীতে তিনি নারীর মন ছায়াছবিতে শিক্ষক, বউ শাশুড়ীর যুদ্ধ ছায়াছবিতে ডাক্তার, ও রাক্ষুসী ছায়াছবিতে পূর্ণিমার বাবার চরিত্রে অভিনয় করেন। এছাড়া তিনি দিলশাদুল হক শিমুল পরিচালিত "লিডার" চলচ্চিত্রে খল চরিত্রে অভিনয় করেন।

শিক্ষকতা ও লেখালেখি
চলচ্চিত্র জীবন
ব্যক্তিগত জীবন
প্রাথমিক জীবন